Ήρθε η μέρα της κρίσης για Cyta Hellas από την Cyta

Κρίσιμη η σημερινή συνεδρία του Διοικητικού Συμβουλίου της ΑΤΗΚ στην οποία θα εξεταστούν οι αξιολογήσεις των δύο προσφοροδοτών για την εξαγορά της Cyta Hellas.

Σύμφωνα με τις πληροφορίες του «Φ», το Δ.Σ. του οργανισμού είχε αποφασίσει προηγουμένως την ανάθεση και σε τρίτο ανεξάρτητο εξειδικευμένο οίκο την αξιολόγηση των δύο προτάσεων, ώστε να έχει ακόμα μια αξιολόγηση πριν προχωρήσει σε δεσμευτικές αποφάσεις.

Η ανεξάρτητη αξιολόγηση δεν ανατρέπει αλλά αντίθετα επιβεβαιώνει τα δεδομένα, που είναι υπέρ της πρότασης της Vodafone Ελλάδας, που προσφέρει ποσό που πλησιάζει τα €120 εκατομμύρια και προσφέρει κάποιες εξασφαλίσεις για προσωπικό και συνεργασίες.

Πρόκειται για πρόταση που έχει αισθητή διαφορά από τη δεύτερη, αυτή της Wind, τόσο στην εκδοχή της για καθαρή εξαγορά, όσο και σε δεύτερη για πρόσθετη ανταλλαγή μετοχών. Υπενθυμίζεται ότι Vodafone και Wind είναι οι δύο μνηστήρες που διεκδικούν τη Cyta Hellas, μέσω δεσμευτικών προσφορών που κατέθεσαν στις 19 Δεκεμβρίου 2017.

ΔΙΑΒΑΣΤΕ ΕΠΙΣΗΣ: Παρασκήνιο: Θετικά μηνύματα για πώληση της Cyta Hellas

Διασταυρωμένες πληροφορίες, αναφέρουν ότι εκ πρώτης όψεως, η πρόταση Vodafone καλύπτει και τις βασικές απαιτήσεις που τίθενται, δηλαδή καλύπτει τις τελευταίες πρόσθετες υποχρεώσεις της μητρικής έναντι της Cyta Hellas, που όπως αποδείχθηκε είναι πολύ ψηλές – ξεπερνούν τα €40 εκατ.– όπως και τον δανεισμό της Cyta Hellas, που ξεπερνά τα €50 εκατ. και για τον οποίο ουσιαστικά η υποχρέωση αποπληρωμής πέφτει επίσης στη μητρική Cyta. Επίσης, υπερκαλύπτονται και τα πέραν των €10 εκατ. που δόθηκαν επί προηγούμενου Δ.Σ. στη θυγατρική ως προπληρωμή υπηρεσιών για τα επόμενα χρόνια, ως έμμεση οικονομική ενίσχυση.

ΔΙΑΒΑΣΤΕ ΕΠΙΣΗΣ: Vodafone και Wind οι μονομάχοι για Cyta Hellas

Ο υπολογισμός της τελευταίας διαγραφής κεφαλαίου, της τάξης των €40 εκατ. έγινε με σκοπό η εταιρεία της Ελλάδας, να είναι «καθαρή» στη διαδικασία πώλησης. Κανένας δεν κάνει λόγο για ανάκτηση των ζημιών που καταγράφηκαν από τη σύσταση της Cyta Hellas το 2007 μέχρι και τώρα, που είναι της τάξης των €220 εκατ. τουλάχιστον, και ουσιαστικά αλλά και τυπικά έχουν διαφραφεί από τα δεφτέρια του ημικρατικού οργανισμού.



Ωστόσο, το γεγονός ότι με την πρόταση της Vodafone, η μητρική θα γλυτώσει το τεράστιο κονδύλι που απαιτείται και δεν θα χρειαστεί νέες ενέσεις από τα αποθέματα της προς τη θυγατρική, μέχρι τον Ιούνιο 2018, που προβλέπεται να ολοκληρωθεί η μεταβίβαση της Cyta Hellas στον ανάδοχο, φαίνεται να ικανοποιεί το δ.σ. της Cyta.

ΔΙΑΒΑΣΤΕ ΕΠΙΣΗΣ: Άλλα €7,4 εκατ. στον λάκκο της Cyta Hellas